Attica TV

Ιστορικό

Ο σταθμός ξεκίνησε να εκπέμπει στις 20 Μαρτίου 1997 ως Θριάσιο TV. Τον Οκτώβριο του 2008 τέθηκε σε δοκιμαστική λειτουργία λόγω αναβάθμισης του εξοπλισμού και οκτώ μήνες μετά πλέον σε πλήρη λειτουργία με το σημερινό όνομά του. Από τον Ιούλιο του 2010 ο σταθμός εκπέμπει ψηφιακά μέσω της Digea ενώ από τα μέσα του 2012 συνεργάζεται με το θρησκευτικό κανάλι της Θεσσαλονίκης 4Ε για αναμετάδοση των εκκλησιαστικών εκπομπών στην Αττική.
Οι εργαζόμενοι του σταθμού προχώρησαν σε επίσχεση εργασίας την 1η Μαρτίου του 2012 επειδή ήταν απλήρωτοι επί 9 μήνες. Στις 7 Μαΐου 2015, ο εφοπλιστής Γιάννης Καραγιώργης αγόρασε το 51% των μετοχών του σταθμού, εντάσσοντάς το στο νεότευκτο τηλεοπτικό δίκτυο της HellasNet ιδιοκτησίας του ίδιου.
Ένα χρόνο αργότερα, η αιφνίδια σύλληψη του εφοπλιστή από την Ελληνική Αστυνομία μετά από διεθνές ένταλμα των ολλανδικών αρχών για απάτη, πλαστογραφία και δόλια πτώχευση στην οποία εμπλέκεται και η HellasNet έγινε η αιτία να επιστραφεί το 51% των μετοχών του δημοτικού καναλιού το οποίο στα τέλη του 2016 αποχώρησε οριστικώς από την HellasNet και επανήλθε στο παλιό του πρόγραμμα.
Μαζί με το Attica TV αποχώρησαν το Corfu TV από την Κέρκυρα, το ΕΝΑ Κεντρικής Ελλάδας από την Λαμία και το ATLAS TV Κεντρικής Μακεδονίας από την Θεσσαλονίκη (τέως TV Χαλκιδική) ενώ στο δίκτυο εντάχθηκαν το Europe 1 από την Θεσσαλονίκη και το Σύρος TV1 από τις Κυκλάδες. Ωστόσο στην HellasNet παραμένουν μέχρι σήμερα η Άλφα Τηλεόραση από την Δράμα, η TVM από την Μυτιλήνη, η Sitia TV από την Σητεία, το Δίκτυο 1 από την Καστοριά, η Ίριδα Τηλεόραση από την Ρόδο, το TRT Θεσσαλίας από τον Βόλο και το PLP TV Πελοποννήσου από την Πάτρα (τέως Cosmos TV Αμαλιάδας).

Πρόγραμμα

Το πρόγραμμα του καναλιού περιλαμβάνει δικής του παραγωγής ενημερωτικές (Δημοσκοπήσεις, Η Ευρώπη Σήμερα, Νέα και Ωραία, Ο Γύρος του Κόσμου & Ευρώπη και Πολιτισμός), ψυχαγωγικές (Follow Up, Όπου Υπάρχουν Έλληνες και Κυριακattica), πολιτιστικές (Επί του Παρόντος) και μουσικές εκπομπές (Τα παντελόνια είναι περίεργα ρούχα), δελτία ειδήσεων στις 18:00 και στις 21:00 με τα νέα της τοπικής αυτοδιοίκησης, ξένες σειρές και ταινίες όπως γουέστερν και ομιλίες από το Δημοτικό Συμβούλιο του Δήμου Ασπροπύργου. Ωστόσο, και το ενημερωτικό δίκτυο της Αμερικής Democracy Now! προβάλλεται στο κανάλι από τον Αύγουστο του 2013, συνήθως σε μεταμεσονύκτιες και τις πρώτες πρωινές ώρες.
Παλαιότερα από τον Φεβρουάριο του 2012, το πρόγραμμα δεν περιλάμβανε εκπομπές και δελτία, με αποτέλεσμα να χαρακτηριστεί ως "κανάλι φάντασμα" ενώ την περίοδο που ήταν στην HellasNet μεταδιδόταν για 6 μήνες και η ενημερωτική εκπομπή του δικτύου, ονόματι "LIVE" με παρουσιαστή τον Κώστα Αργυρό ο οποίος μετέπειτα αποχώρησε από τον τηλεοπτικό σταθμό και την HellasNet.
Από το 2018 το Attica TV συνεργάζεται με τον χρηματιστηριακό τηλεοπτικό σταθμό SBC ενώ και οι δυο σταθμοί μεταδίδουν το πρόγραμμά τους ο ένας στον άλλο. Μέσω του SBC, ο σταθμός μεταδίδεται και από την συνδρομητική πλατφόρμα της COSMOTE TV, στην θέση 654.

Ιδιοκτησία

Ο σταθμός ανήκει ιδιοκτησιακά στην Δημοτική Επιχείρηση Τηλεόρασης Δήμου Ασπροπύργου η οποία συστάθηκε στις 10 Ιουνίου του 1996 από το Δημοτικό Συμβούλιο ως Δημοτική Επιχείρηση Ανάπτυξης Δήμου Ασπροπύργου (ΔΕΑΔΑ). Το 1999 τροποποιήθηκε το καταστατικό της επιχείρησης, με την προσθήκη της "δημιουργίας θυγατρικής με νομική μορφή Α.Ε. και σκοπό την παροχή ραδιοτηλεοπτικών και τηλεπικοινωνιακών υπηρεσιών" ενώ ένα χρόνο μετά, προστέθηκε η "ίδρυση και λειτουργία τηλεοπτικού σταθμού περιφερειακής εμβέλειας και η δημιουργία θυγατρικών εταιρειών οποιασδήποτε νομικής μορφής για την εκμετάλλευση οιουδήποτε ΜΜΕ". Στα τέλη του 2010, η επιχείρηση τέθηκε σε λύση και εκκαθάριση αλλά δύο χρόνια μετά έγινε επαναφορά με την τωρινή επωνυμία της και τροποποίηση του καταστατικού. Στα τέλη του 2016 έγινε επανατροποποίηση του καταστατικού και παράλληλα αύξηση του μετοχικού της κεφαλαίου.